Güc – görülən işin bu işi görməyə sərf olunan zamana nisbətinə bərabər olan kəmiyyətdir.
Hidrostatik təzyiq – sükunətdə olan mayelərin yaratdığı təzyiqdir.
Huk qanunu – yayın elastiklik qüvvəsinin onun uzanması və ya sıxılması ilə düz mütənasib olduğunu bildirən qanundur.
Qüvvə – cisimlər arasındakı qarşılıqlı təsiri ifadə edən fiziki kəmiyyətdir.
Qüvvə diaqramı – cismə təsir edən bütün qüvvələrin göstərildiyi sxemdir.
Qüvvə momenti – qüvvənin ədədi qiyməti ilə onun qolu hasilinə bərabər olan kəmiyyətdir.
Ling – tərpənməz dayaq ətrafında fırlanan bərk cisimdir.
Mexaniki iş – cismə təsir edən qüvvənin ədədi qiyməti ilə cismin yerdəyişməsinin ədədi qiymətinin hasilinə bərabər olan kəmiyyətdir.
Mexanizm – müəyyən funksiyanı yerinə yetirmək üçün müxtəlif hissələrdən təşkil olunmuş hər hansı qurğudur.
Tam mexaniki enerji – cismin potensial və kinetik enerjilərinin cəmidir.
Tam mexaniki enerjinin saxlanması qanunu – sürtünmə qüvvəsi təsir etmədikdə cismin tam mexaniki enerjisinin dəyişmədiyini ifadə edən qanundur.
Tarazlıq – cismə təsir edən əvəzləyici qüvvənin və qüvvə momentləri cəminin sıfıra bərabər olduğu haldır.
Təzyiq – səthə perpendikulyar təsir edən qüvvənin səthin sahəsinə nisbətinə bərabərdir.