1
Qüvvə
Cismə təsir edən qüvvələr ilə onun hərəkəti arasındakı əlaqəni təsvir edən qanunlar ingilis alimi İsaak Nyuton tərəfindən kəşf olunub. Rəvayətə görə, Nyuton almanın ağacdan qopub yerə düşməsini müşahidə etmiş və almaya Yer tərəfindən cazibə qüvvəsinin təsir etdiyi fikrini irəli sürmüşdü. Tanınmış şəxslərdən biri yazırdı ki, almanın yerə düşdüyünü hamı görürdü, ancaq bu hadisənin səbəbi ilə təkcə Nyuton maraqlanmışdı. Sonradan Nyuton araşdırmalarını təkmilləşdirdi və təkcə Yer ilə alma arasında deyil, kainatdakı bütün cisimlər arasında qarşılıqlı cazibə qüvvəsinin mövcud olduğunu göstərdi.
Nyuton öz kəşflərini “Təbiət fəlsəfəsinin
riyazi prinsipləri” adlı əsərində təqdim
etdi və bu əsər təkcə fizikanın deyil,
digər elm sahələrinin də sürətlə
inkişafına səbəb oldu.

1. Yerin cazibə qüvvəsi olmasaydı, canlılar
   hansı çətinliklə üzləşərdilər?
2. Yerə düşən cismin sürətinin istiqaməti
   və qiyməti haqqında nə demək olar?

Bölmədə öyrənəcəksiniz

- Qüvvə cisimlər arasındakı qarşılıqlı təsirin ölçüsüdür
- Qüvvənin müxtəlif növləri var
- Cismin necə hərəkət edəcəyini bilmək üçün əvəzləyici qüvvəni müəyyənləşdirmək lazımdır
- Əvəzləyici qüvvənin tapılması üçün cismə təsir edən qüvvələr müəyyən olunur və qüvvə diaqramı çəkilir
- Əvəzləyici qüvvənin qiymətinə görə cisim sükunətdə ola, düzxətli bərabərsürətli, düzxətli dəyişənsürətli və əyrixətli trayektoriya üzrə hərəkət edə bilər