I hissə
1.1 Qüvvə və onun növləri

- Robot sükunət vəziyyətindəki qutunu dartaraq, yaxud itələyərək
  ona təsir etsə, nə baş verər?
- Dartılan və ya itələnən qutu da robota təsir edərmi?

Açar
sözlər
qüvvə
Şəkil 1.
Aşağı siniflərdən məlumdur ki, cisimləri hərəkət etdirmək üçün onlara təsir etmək lazımdır. Sinif otağının qapısına təsir etmədən onu açıb-bağlamaq və ya kitaba təsir etmədən onu çantadan çıxarıb masanın üzərinə qoymaq mümkün deyil. Yazı yazmaq üçün qələmə təsir etmək lazımdır ki, kağızın üzərinə mürəkkəbin izi düşsün (şəkil 1).
Şagirdlər qapını bəzən yavaş, bəzən bərk örtürlər. Qələm kağız üzərində bəzən dayaz, bəzən dərin iz buraxır. Beləliklə, cisimlərə az və ya çox təsir etmək mümkündür. Bir cismin digər cismə təsirinin qiymətini və istiqamətini ifadə etmək üçün qüvvə adlanan fiziki kəmiyyətdən istifadə olunur.
Qüvvə
Gündəlik həyatda qarşılıqlı təsir nəticəsində hərəkətsiz cisimlərin hərəkətə başladığını, həmçinin hərəkət edən cisimlərin dayandığını və ya istiqamətlərini dəyişdiyini müşahidə etmək olar. Məsələn, şagird sükunətdəki çantanı hərəkət etdirərək döşəmədən qaldırdıqda çantanın da ona təsirini hiss edir (şəkil 2, a). Velosipedçi pedala təsir edərək hərəkət edən velosipedi dayandırır və ya sükana təsir etməklə onun istiqamətini dəyişir (şəkil 2, b).
Şəkil 2.