Elm, texnologiya, həyat
C.Vatt buxar mühərrikini təkmilləşdirdikdən sonra onun gücünü insanlara nümayiş etdirmək istəyirdi. O dövrdə buxar mühərrikləri yeni ixtira olunduğundan mədənlərdə yük daşımaq üçün hələ də atlardan istifadə olunurdu. C.Vatt mədəndəki atların gördüyü işi hesablamış və həmin işi buxar mühərrikinin bərabər müddətdə gördüyü işlə müqayisə etmişdi. Bunun üçün o, gücün vahidi kimi “at gücünü” (a.g.) seçmişdi. Beləliklə, Ceyms Vatt buxar mühərrikinin eyni işi bir neçə atdan daha qısa müddətdə gördüyünü və atlardan daha güclü olduğunu nümayiş etdirmişdi.
Buxar mühərrikindən geniş istifadə olunması Sənaye inqilabının baş verməsinə səbəb oldu. Artıq məhsullar əl əməyi ilə deyil, buxar mühərrikindən istifadə etməklə istehsal olunurdu. Nəticədə sənaye məhsullarını qısa müddətdə və çoxlu sayda istehsal etmək mümkün oldu. Bu isə məhsulların qiymətinin ucuzlaşmasına və çoxlu sayda insan üçün əlçatan olmasına səbəb oldu.
Buxar mühərrikinin ixtirası yelkənli gəmilərin buxarlı gəmilərlə əvəz olunmasına imkan verdi. Gəmilərlə birgə, bu mühərriklərdən qatarlarda da istifadə olunmağa başlanıldı. Bu isə sənaye məhsullarının uzaq məsafələrə və daha ucuz daşınmasına şərait yaratdı və beynəlxalq ticarətin inkişafına səbəb oldu.